SON'VARACHIM SUNGTTAM:
XEM'BOR RUPIANCHO TIATR!
 "Pãy poddtam. Fuddarak, mhaka soddun anik konnak-ui tiatracheo tiketti kadd! Mhaka mat kaddum naka. " Ixttacho tallo chike ragacho koso laglo.
 "Kiteak? Tikett xem'bor rupia kelea dekun? Tachi tuka kiteak dasti? Tikett hanv kaddtam nhoi? " Ekach vangdda hanvem tache mukhar tin prosn manddlole, tantuntlea ekachi tori to mhaka zap ditolo ti sarki aikunk yeunchi mhonn, hanvem fonacho 'volume' vaddoylo.
 ". . . ani dhados zaun bhair sortanv," tachem sangnnem sompche poilinch hanvem mhojem zoddlem.
 "Hoi, hotelantlean dhados zaun bhair sortanv, punn tiatr polletoch mat monan dhadoxi asonanv! " Ixtt anik-ui gombhirtayen uloylo.
 "Mhonnche? " Gaddiechem chalu aslolem injin bond korun hanvem umollxiken vicharlem.
 "Zalear, tiatr pollevpache dis bhorle tuje. Atam kitem-i ani kitlem-i borem tiatrantlean dakoylem mhonn tuka avoddchem nam. " Hanvem tachea monacho sumar kaddcho proyotn kelo.
 "Kiteak avoddchem nam? Tiatramni sabar vixoyancher gaylolim kantaram mhaka avoddtat," ixttan vell ogddaynastanam sanglem.
 " Zalear tiatracheo kotha-vostu (plots) tuka kiteak avoddonant tor? " Hanvem tache monache bãynt anik-ui khol vecho yotn kelo.
 "Tujea-i monant borem yeta am. . . Soglleach tiatr borovpianchea monant ghunvun-firun toch-toch vixoy ailo zalear, tiatr pollevpiank tantum koslem noveponn distolem? Aple koxttanche duddu khorchun tiatr polleunk yeun, tanche kolek urba ani ut'tejon ditolea tiatr pollevpianchea monancho-i tannim vichar korunk zai oxem disonam tuka? They can't take us the audience for granted. We know the value of our money. " Ixttan machier yevpi tiatr kola-kruticher matso tori veglle toren vichar kela mhonn mhaka disunk laglem.
 "Itlo kall tannim tiatr pollevpianchea monancho vichar korunk nam mhonn az meren tiatr jivo urla oxem tuka dista? " Hanvem ixttak urfatto prosn korun taka ulovpant sanddpachi vatt sodun kaddli.
 "Tiatr pollevpiank tiatr pollevpa xivay anik koslo-i upay aslolo zalear, az meren tiatr jivo urcho naslo! Mhonntoch, faleam toso ek upay nirmann zalozalear-ui, tiatr pollevpi khuinchech poristhitint tiatra pasun pois veche nhoi mhonn tiatramni sogllea angamni apli bazu ghott korunk naka asli? Ti keloli disonam hich mhoji khont asa. " Mhozo ixtt mhaka vicharam khatir ek-ekuch mud'do ditalo.
 "Tunvem hi khont kednam-i tujea avddichea tiatristank ugtaylear borem zatolem. Tankam-i te vixim chintunk ani vichar korunk boreak poddtolem. " Hanvem ixttak bud dili.
 "Tankam toxem sanglear mannsugi asa? " Ixttan tallo chike bodlun mhonnlem.
 "Sarkem. Punn atam xevttim vochun tujem mhonn'nnem kitem? Tuje khatir tikett kaddum vo naka? " Ixtt tiatrak ailolo mhaka zai aslem.
 "Sanglem nhoi tuka hanvem? Mhaka atam tiatr polleunuch disonam! " Ixtt aplea motak thir aslo.
 "Tiatrantlim kantaram mat avoddtat mhonntalo tum. Kantaram tori aikunk yo mhonntalom. . . " Hanvem ixttak dusre ritin tiatrak yevpacho monounk proyotn kelo.
 "Kantaram avoddtat mhaka. . . punn khubxe pavtti tiatrank kantaram aikunchi umed ballgun gelam, tednam mhoje umedicher xellem udok-ui poddlam! " Ixttan tiatrachea anik eka bhagak hat ghalo.
 "Jairatincher je kantaram gavpi astole mhonn sangtat, te gavpi tiatrachea xevottak porian machier disonant. Hem tiatr pollevpiank fottovp nhoi zalear anik kitem? " Atam mat ixttachea prosnak mhoje kodde zap nasli. Kaim goddiobhor mhojea tonddantlean zap futtunk nam ti polleun, ixtt fuddem kitem tori sangunk vetalo, punn tednanch mhozo fon bond poddlo.
 Polle zalear, battri kabar zaloli!
 "Everything is changing. People are taking their comedians seriously and the politicians as a joke. "